Der gik tre en halv time før alle brandene var slukket.

En 83-årige mand fra Nordjylland fik søndag eftermiddag Nordjyllands Beredskab til at rykke ud.

På Kærsholmvej ved Mou sydøst for Aalborg skulle den blinde mand søndag skære en olietønde over med en vinkelsliber, men under arbejdet gik der ild i hans tøj, hvilket han ikke opdagede i første omgang.

Det skriver Nordjyske.

Nordjyllands Beredskab har slukket flere brande på en ejendom i Mou, sydøst for Aalborg. Foto: Local Eyes

Flammer op ad ryggen

En snarrådig nabo fik dog hurtigt hjulpet manden.

- En nabo var ude at gå, da han så den 83-årige med vinkelsliberen, mens der var flammer bag ryggen på ham, fortæller indsatsleder Søren Korsgaard fra Nordjyllands Beredskab.

Den 83-årige blev reddet fri af flammerne, og var ikke blevet voldsomt forbrændt, men ilden havde allerede bredt sig til grunden og fik her startet flere brande.

Indsatslederen fortæller til Nordjyske, at det begyndte at brænde cirka 50 meter længere væk på grunden, fordi der var en del brændbart materiale.

Miljøvagt tilkaldt

På jorden lå der noget pap med eternitplader over, hvilket resulterede i små eksplosioner.

Miljøvagten i Aalborg Kommune måtte tilkaldes, da der var asbest i eternitpladerne.

Nordjyllands Beredskab havde slukket to brande på grunden, men var alligevel ikke færdige med dagens arbejde.

Tre en halv times brandslukning

Nogle gløder var blevet taget af vinden, og derfor brændte det pludselig 20 meter længere henne på grunden.

Her var der gået ild i flere træ og træpaller.

Efter tre og en halv time var alle tre brande slukket, skriver Nordjyske.